# Ktorý orgán strany môže rozhodnúť o vstupe do vlády?
"Formálne by mohla rozhodnúť republiková rada, pretože to umožňuje organizačný poriadok. Jej rozhodnutím sme však predložili otázky na predzjazdovú diskusiu, z čoho vyplýva, že po zhodnotení názorov by mal rozhodnúť zjazd - inak by diskusia nesplnila svoj účel."
# Deklarujete sa ako opozičná strana. Považujete za vhodné, ak neustále proklamujete svoju ochotu rokovať o vstupe do vlády, najmä po tom všetkom, čo doteraz spáchala?
"Áno, sme opozičná strana. Otázku vstupu do vlády začali intenzívne predkladať tí, ktorí by SDĽ chceli vidieť vo vláde kvôli vlastným politickým cieľom. Podpredseda HZDS S. Kozlík to predsa povedal úplne jasne - podmienkou vstupu SDĽ do vlády je, aby pomohla odvolať prezidenta M. Kováča. To je podmienka veľmi účelová a strana, ako je SDĽ, by ju nemala prijať a verím, že ani neprijme."
# Ste predseda strany a nesiete za ňu zodpovednosť. Prečo ste priamo nepovedali, že toto je téma, o ktorej s HZDS nemienite diskutovať?
"Použil som konjuktívum len preto, že formálne sú vždy nejaké možnosti. Faktom je, že 13 poslancov SDĽ podpísalo vyhlásenie, v ktorom takúto úlohu jednoznačne odmietli. Je to zbožné želanie S. Kozlíka, že to takto bude. Som presvedčený o tom, že na takúto hru zjazd SDĽ nepôjde."
# Myslíte si, že zo strany HZDS je vôbec možná seriózna ponuka?
"HZDS je diferencované a sú v ňom ľudia, s ktorými si viem predstaviť spoluprácu."
# Tí však nemôžu v jeho mene žiadnu ponuku dávať...
"Zatiaľ je tá ponuka neseriózna - je to ponuka, ktorú dal S. Kozlík. Chápe ju tak, že SDĽ má odvolať prezidenta, aby ju milostivo pustili do vlády. Ak by tu bola seriózna ponuka, vychádzajúca napríklad z takého národnoštátneho záujmu, ako je integrácia do EÚ a mali by sme sa baviť o programových a iných otázkach, tak prosím. Ale nie, že výmenou za odvolanie prezidenta sa tu ponúkajú nejaké bližšie nešpecifikované možnosti o účasti SDĽ na privatizácii."